b'\n_START_ARTICLE_\nIvan Andolj\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nOd 1934 je pou\xc4\x8deval na ljudskih in me\xc5\xa1\xc4\x8danskih \xc5\xa1olah. Leta 1937 je kon\xc4\x8dal \xc5\xa1tudij pedagogike na ljubljanski Filozofski fakulteti. Med vojno je bil v letih 1942-1943 interniran v italijanskih tabori\xc5\xa1\xc4\x8dih v Trevisu in Gonarsu. Po osvoboditvi je med drugim pou\xc4\x8deval na gimnaziji v Novem mestu, bil od 1954 knji\xc5\xbeni\xc4\x8dar v knji\xc5\xbenici Milana Jarca v Novem mestu, 1960-1974 pa pedago\xc5\xa1ki svetovalec za izobra\xc5\xbeevanje odraslih na Zavodu za \xc5\xa1olstvo Socialisti\xc4\x8dne republike Slovenije. Organizacijsko in publicisti\xc4\x8dno si je prizadeval za sodobnej\xc5\xa1o \xc5\xa1olo, za psiholo\xc5\xa1ko utemeljen osnovno\xc5\xa1olski pouk, za dopolnilno izobra\xc5\xbeevanje u\xc4\x8diteljev in za ustreznej\xc5\xa1o dru\xc5\xbeinsko vzgojo. Napisal je tridelno monografijo o na\xc5\xa1em za\xc4\x8detnem bralnem pouku, kjer so na\xc5\xa1i abecedniki in \xc4\x8ditanke od 1550-1949 prvi\xc4\x8d primerjalno obdelani z bibliografskega, leposlovnega, tehni\xc4\x8dnega, metodi\xc4\x8dnega, in nacionalnega vidika. V tem delu je podal mnoga nova dejstva in popravil \xc5\xa1tevilne stare pomote.'